**Текст за драматизацију приче „ Прича о Раку Кројачу” Десанке Максимовић**

Рибице: Чика кројачу, чика кројачу!

Рак: Ево ме, драге моје, близу белутка. Што сте се толико разгаламиле?

Рибице: Решиле смо да вечерас у нашем виру приредимо забаву, само немамо нове хаљине за ту прилику.

Рак: Па то је најмањи проблем, ја ћу вам веома радо сашити хаљине. (*окреће се и дозива своје синове*) Рачићи моји мали, где сте?

Рачићи: Ево нас тата!

Рак: Хоћете ли ми помоћи да нашим рибицама сашијем хаљине за вечерашњу забаву?

Рачићи: Хоћемо, тата, само нам реци који материјал ти је потребан.

Штука: Ја желим да моја хаљина буде сјајна!

Пастрмка: А ја да моја хаљина буде шарена!

Гргеч: Ја бих молио да ми сашијеш одело, не питам колико кошта, платићу колико тражиш!

Рак: Полако, полако, испунићу свима жељу. За ваше хаљине потребне су ми шљокице, седеф, тачкице од песка и канап од лике. Дечице моја, можете ли ми то донети?

Рачићи: Можемо! ( *и рачићи одоше да траже материјал за хаљине*)

Рибице: Хајдемо и ми. Чека нас велики посао. Треба припремити вир за вечерас.

Штука: А треба позвати и оркестар Крекетуша. Хоћеш ли ти гргечу да их позовеш?

Гргеч: Добро, а вас две за то време очистите дно од муља и поспите га руменкастим белутком и маховином.

Штука и пастрмка: Важи!

Рак кројач: Идите, идите драге моје! (*рак узима сантиметар и почиње да мери кад одједном зачује се галама*)

Деца: Шта се оно црвени у води? Па то је Рак. Брзо, да га ухватимо! (*бацају мрежу и рака хватају у њу*)

Рак: Пустите ме, молим вас! Шта ће моји мали рачићи без мене, а и рибицама нисам сашио хаљине!

Деца: Ха, ха, ха. Нисмо луди да те пустимо. Носимо те кући да покажемо нашим друговима шта смо уловили. Зато ћути, иначе ћемо ти ишчупати главу!(*деца одлазе вукући мрежу са собом*)

Рачићи: Тата, тата, где си? Јави се! (*дозивају га лутајући около*)

Рибице: Шта је то, побогу? Где је Рак Кројач?

Рачићи: (*кроз плач*) Не знамо! Свуда смо га тражили, али њега нема! Мора да су га однела деца што су овуда ловила ракове. Сад нећемо више никад видети свог оца, Рака Кројача! (Б*ризну у плач рачићи)*

Рибице: Јао, а ми нећемо имати шта да обучемо за вечерашњу забаву!

Рачићи: Таман смо донели пуно бисера, седефа, речног сребра и шареног песка за ваше хаљине, а безобразна деца су га уловила и однела.

Жабе: кре- ке- ке, жа- ло- сно, жа- ло- сно.

(*настане општи плач у виру*)

Штука: Видите!!! Ено иде Рак Кројач! Познајем га по руменим маказама!

Рачићи: Тата, тата! (*похрле му у сусрет*)

Рак: Драга децо. Једва ишчупах главу. Да нисам са собом понео маказе и њима исекао мрежу, никада ме више не бисте видели.

Рибице: Срећне смо што си нам се вратио!

Рак: Журио сам да стигнем што пре како бих вам завршио хаљине за вечерашњу забаву. Хоћете ли ми помоћи да их завршим?

Рибице: Хоћемо!!!

*(Рак приону на посао и саши хаљине. Рачићи му додају материјал, а рибице облаче сашивене хаљине и сви заједно одлазе на забаву. Ту жабе свирају песму „Пролећна песма”, рибице играју окретне игре, а Рак прича деци шта је све доживео и како се спасио из мреже у коју су га деца ухватила.)*

К р а ј

Смиља Миленовић

Наставник разредне наставе

ОШ „Стеван Книћанин”,Книћанин